คนไทยต้องได้ดูบอลโลก เตรียมขอยืมเงิน "กองทุนพัฒนากีฬาฯ" 600 ล้านบาท สำรองจ่ายส่วนเอกชน
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เปิดเผยว่า  ขณะนี้ทางการกีฬาแห่งประเทศไทย (กกท.) พยายามต่อรองขอลดราคาค่าลิขสิทธิ์ถ่ายทอดสดฟุตบอลโลก 2022 ให้อยู่ในกรอบวงเงินไม่เกิน 1,200 ล้านบาท แต่ยังต้องรอข้อสรุปว่าจะได้ลดราคาตามวงเงินนี้หรือไม่ โดยที่มาของวงเงินดังกล่าว แบ่งเป็น 2 ส่วน ได้แก่ เงินสนับสนุนจากกองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคม เพื่อประโยชน์สาธารณะ (กทปส.) จำนวน 600 ล้านบาท ที่คณะกรรมการกิจการกระจายเสียงกิจการโทรทัศน์ และกิจการโทรคมนาคมแห่งชาติ (กสทช.) อนุมัติเมื่อวันที่ 9 พฤศจิกายนที่ผ่านมา และเงินสนับสนุนจากภาคเอกชนอีก 600 ล้านบาท เพื่อนำเงินไปซื้อค่าลิขสิทธิ์ถ่ายทอดสดฟุตบอลโลก 2022 ครบทั้ง 64 แมตช์ ให้ทันก่อนการแข่งขันจะเปิดฉากในวันที่ 20 พฤศจิกายนนี้ จะขอให้ทาง พลเอก ประวิตร วงษ์สุวรรณ รองนายกรัฐมนตรี เรียกประชุมคณะกรรมการ (บอร์ด) กองทุนพัฒนาการกีฬาแห่งชาติ ภายในวันจันทร์ที่ 14 หรือวันอังคารที่ 15 พฤศจิกายนนี้ เพื่อพิจารณาขออนุมัตินำเงินจากกองทุนพัฒนาการกีฬาฯ มาสำรองจ่ายในส่วนของภาคเอกชนสนับสนุน 600  ล้านบาทก่อน เพื่อนำไปสมทบกับเงินสนับสนุนจาก กทปส. 600 ล้านบาท รวมเป็นวงเงินไม่เกิน 1,200 ล้านบาท เมื่อได้เงินสนับสนุนจากภาคเอกชนแล้ว ค่อยนำไปคืนกองทุนพัฒนาการ กีฬาฯ ในภายหลัง และหลังจากที่ประชุมบอร์ดกองทุนพัฒนาการกีฬาฯ มีมติเห็นชอบ ก็สามารถดำเนินการเจรจาเพื่อซื้อลิขสิทธิ์ได้ทันที โดยไม่ต้องนำเสนอต่อที่ประชุมคณะรัฐมนตรี (ครม.)  ส่วนความคืบหน้าเกี่ยวกับการหารือกับภาคเอกชนเรื่องเงินสนับสนุนจ่ายค่าลิขสิทธิ์ฯ ยังไม่สามารถเปิดเผยได้ว่ามีรายใดบ้าง แต่ใกล้เคียงมากแล้วในตอนนี้